ES ekonomika pasaulinėmis tiekimo grandinėmis yra susijusi su milijonais darbuotojų visame pasaulyje, o ES vartotojai vis dažniau reikalauja prekių, kurios būtų pagamintos tvariai ir sąžiningai, užtikrinant deramą jų gamintojų darbą. Kaip matyti iš Konferencijos dėl Europos ateities diskusijų, Europos piliečiai tikisi, kad ES imsis veiksmų, o Komisija šią atsakomybę vertina rimtai. Be to, ES darbuotojams ir įmonėms, taip pat atsakingiems viešiesiems ir privatiesiems subjektams visame pasaulyje svarbu stiprinti pagarbą deramam darbui visame pasaulyje ir užtikrinti, kad dėl siekio pritraukti investicijas žeminant darbo apsaugos standartus padėtis neblogėtų.

Remiantis naujausiais pasauliniais skaičiavimais , visame pasaulyje dirba 160 mln. vaikų. Tai dešimtadalis visų pasaulio vaikų, ir šis skaičius auga. Beveik pusė šių vaikų dirba pavojingą darbą. Be to, 25 mln. žmonių visame pasaulyje dirbo priverčiamąjį darbą. Šie skaičiai – akivaizdus priminimas, kad, nepaisant tvirto tarptautinės bendruomenės įsipareigojimo siekti Jungtinių Tautų darnaus vystymosi tikslų, šimtams milijonų žmonių visame pasaulyje deramas darbas vis dar nėra pasiekiamas.

ES imasi įvairių politikos priemonių tvaraus finansavimo srityje, kad privačių investicijų srautus nukreiptų į tiek aplinkos, tiek socialiniu požiūriu tvarią ekonominę veiklą . Europa yra regionas, turintis bene daugiausiai pasaulyje tvarių investicijų turto, kurio vertė 2020 m. siekė apie 10 trln. EUR , todėl tvarus finansavimas yra galinga priemonė skatinant darbuotojų teises tiekimo grandinėse. Kaip nurodyta 2021 m. liepos 6 d. Tvaraus finansavimo strategijoje, Komisija, be kita ko, peržiūrės informacijos atskleidimo standartus, susijusius su socialiniais ir darbuotojų klausimais ir pagarba žmogaus teisėms finansų sektoriuje. Be to, Komisija paskelbs ataskaitą dėl galimo Taksonomijos reglamento taikymo srities išplėtimo įtraukiant kitus tvarumo tikslus, pavyzdžiui, socialinius tikslus.

ES vidaus veiksmais taip pat daromas poveikis darbuotojų gerovei visame pasaulyje. Atsižvelgiant į ES įsipareigojimą skatinti deramą darbą pasaulinėse tiekimo grandinėse , ES politika nustatomi pasauliniai įmonių socialinės atsakomybės ir skaidrumo standartai; ja nustatomos tvaraus finansavimo, tvarios gamybos ir vartojimo sistemos ir stiprinamas viešasis sektorius, siekiant rodyti pavyzdį vykdant viešųjų pirkimų veiklą. Tai esminė Europos žaliojo kurso dalis, todėl pabrėžtina, kad siekiant užtikrinti socialiniu požiūriu teisingą pertvarką visame pasaulyje, žaliasis ir socialinis tvarumas turi būti derinami. ES iniciatyvos, kuriomis siekiama deramo darbo, yra ir bendro pobūdžio, ir skirtos konkretiems sektoriams. Be to, ES pradėjo įgyvendinti keletą specialių kovos su vaikų ir priverčiamuoju darbu iniciatyvų.

Vykdydama savo prekybos politiką ES tikisi, kad jos prekybos partneriai laikysis tarptautinių darbo standartų. Ypač svarbų vaidmenį čia vaidina laisvosios prekybos ir investicijų susitarimai, į kuriuos įtraukti įpareigojimai laikytis tarptautinių darbo standartų ir skatinti deramą darbą remiantis nacionaliniais teisės aktais ir praktika, įskaitant veiksmingą darbo inspekciją. Pavyzdžiui, šios nuostatos paskatino Pietų Korėją 2021 m. balandžio mėn. ratifikuoti tris pagrindines TDO konvencijas . Be to, 2020 m. Komisija paskyrė už prekybos taisyklių laikymosi užtikrinimą atsakingą vyriausiąjį pareigūną, kad užtikrintų, jog jos prekybos partneriai vykdytų savo įsipareigojimus, be kita ko, prisiimtus pagal darnaus vystymosi skyrius. Ji taip pat įsteigė vieną bendrą prieigą , kurioje skundus gali teikti ES įmonės, prekybos organizacijos arba nevyriausybinės organizacijos.

Socialiai atsakingi viešieji pirkimai yra veiksminga kovos su priverčiamuoju darbu ir vaikų darbu priemonė. Atsižvelgiant į tai, kad viešieji pirkimai sudaro apie 14 proc. ES BVP (apie 2 trln. EUR per metus), jie gali tapti rimta paskata įmonėms taikyti socialiai atsakingą valdymo praktiką. Viešųjų pirkimų direktyvomis iš valstybių narių reikalaujama imtis tinkamų priemonių siekiant užtikrinti, kad rangovai ir tiekėjai veiksmingai laikytųsi TDO konvencijose nustatytų įsipareigojimų, be kita ko, priverčiamojo darbo ir vaikų darbo srityje. Siekdama didinti perkančiųjų organizacijų informuotumą apie galimą socialiai atsakingų viešųjų pirkimų naudą, Komisija neseniai atnaujino vadovą „Socialinis pirkimas“.

Pagarba žmogaus orumui ir žmogaus teisių visuotinumas bei nedalomumas yra tvirtai įtvirtinti Sutartyje. Be to, Europos Sąjungos pagrindinių teisių chartijoje aiškiai draudžiama vergija ir priverčiamasis darbas. Siekdama įgyvendinti šias nuostatas, Komisija, bendradarbiaudama su valstybių narių valdžios institucijomis, privačiomis įmonėmis ir kitais suinteresuotaisiais subjektais, sutelkia visas turimas horizontaliąsias ir konkretiems sektoriams skirtas kovos su priverčiamuoju darbu ir vaikų darbu iniciatyvas.

Pasiūlyme dėl naujo ES reglamento dėl bendrosios lengvatų sistemos (BLS reglamentas) 2024–2034 m. laikotarpiu Komisija padidino savo paramą tarptautinių darbo standartų skatinimui BLS lengvatomis besinaudojančiose šalyse, įtraukdama dvi naujas darbo teisių konvencijas ir paversdama prekių, pagamintų naudojant tarptautiniu mastu draudžiamą vaikų darbą ir priverčiamąjį darbą, eksportą pagrindu galimybei panaikinti prekybos lengvatas.

Pagrindinis ES tarptautinių partnerysčių politikos tikslas – skatinti deramą darbą, įskaitant socialinę apsaugą, laikantis tvirto ES įsipareigojimo visapusiškai įgyvendinti Jungtinių Tautų Darnaus vystymosi darbotvarkę iki 2030 m. ir joje nustatytus darnaus vystymosi tikslus, kuri taip pat atsispindėta 2017 m. Europos konsensuse dėl vystymosi. Socialinė įtrauktis ir deramas darbas, ypatingą dėmesį skiriant vaikų darbo panaikinimui, yra vienas iš 2021–2027 m. programavimo veiklos prioritetų pagal naująją KVTBP „Globali Europa“ , kurią įgyvendinant globali Europa apibrėžtina nacionaliniu, regioniniu ir pasauliniu lygmenimis. Konkrečiau, KVTBP „Globali Europa“ žmogaus teisių ir demokratijos programoje, taip pat kitose teminėse ir geografinėse programose numatyti specialūs veiksmai, kuriais siekiama skatinti deramą darbą visiems, įskaitant kovą su vaikų darbu ir priverčiamuoju darbu, visų pirma šalies ir regionų lygmenimis. KVTBP remia veiksmus, kurie apima socialinio dialogo skatinimą ir pagalbos teikimą šalims partnerėms, kad jos ratifikuotų ir veiksmingai įgyvendintų naujausias TDO konvencijas, visų pirma pagrindines ir valdymo konvencijas. Be Europos konsensuso, veiksmai, be kita ko, apims bendradarbiavimą su privačiuoju sektoriumi įgyvendinant atsakingą verslą pasaulinėse tiekimo grandinėse ir paramą šalių partnerių vyriausybėms ir įmonėms vykdant atsakingą verslo praktiką ir taikant atitinkamas papildomas priemones. Ja taip pat suteikiama galimybė bendradarbiauti su visais šalių partnerių atitinkamais suinteresuotaisiais subjektais oficialiai įforminant ekonomiką ir mažinant jos neformalų sektorių, taip pat dalytis geriausia patirtimi ir metodais su šalimis partnerėmis teikiant techninę pagalbą. Be to, pripažįstant, kad daug pažeidžiamiausių asmenų ir toliau bus įdarbinami neformalios ekonomikos sektoriuje, vystymosi politika bus užtikrinamas deramo darbo skatinimo priemonių taikymas taip pat ir neformalioje ekonomikoje. Prireikus bus vykdomi veiksmai su valstybėmis narėmis ir Europos plėtros finansinėmis institucijomis įgyvendinant Europos komandos iniciatyvas.

Europos Sąjunga taip pat remia veiksmus, kuriais siekiama apsaugoti vaikus humanitarinių krizių sąlygomis, be kita ko, kovojant su blogiausiomis vaikų darbo formomis. Veikla apima smurto prevenciją ir reagavimą į jį, šeimos narių paiešką ir susijungimą, susijusių su ginkluotosiomis pajėgomis ir ginkluotosiomis grupėmis vaikų įtraukimo į šias grupes prevenciją, jų paleidimą ir reintegraciją. Gausiomis investicijomis siekiama atkurti ir išlaikyti nuo krizių ir ekstremaliųjų humanitarinių situacijų nukentėjusių vaikų galimybes gauti kokybišką išsilavinimą.

Pagal ES plėtros politiką šalys kandidatės ir potencialios šalys kandidatės, prieš įstodamos į ES, turėtų visiškai suderinti savo teisės aktus su ES socialinės politikos ir užimtumo acquis bei standartais. ES toliau skatina Vakarų Balkanų valstybes įgyvendinti Europos socialinių teisių ramstį, aptardama šalių kandidačių ir potencialių šalių kandidačių rezultatus joms įtraukiant Europos socialinių teisių ramstį į ekonominių reformų programos procesą ir padėdama mūsų partneriams gerinti jų duomenų prieinamumą ir duomenų rinkimą pagal socialinių rodiklių suvestinę. ES taip pat teikia finansinę paramą kokybiško užimtumo skatinimui ir veiksmingo darbo taisyklių ir standartų laikymosi užtikrinimo visame regione rėmimui pagal Pasirengimo narystei pagalbos priemonę (PNPP).

Įgyvendindama Europos kaimynystės politiką ES remia politines ir ekonomines reformas ES pietinėse ir rytinėse kaimyninėse šalyse, be kita ko, deramo darbo vietų kūrimą. Įgyvendindama Europos kaimynystės politiką ES dalinsis geriausia patirtimi žmogaus teisių ir pagrindinių darbo standartų srityje su pietinėmis partnerėmis (dvišaliu ir regioniniu lygmenimis), taip pat Sąjungoje, dalyvaudama Viduržemio jūros regiono šalių sektorių politikos dialoge užimtumo ir darbo klausimais.

Teikdama finansinę paramą ir įgyvendindama kitas pavyzdines iniciatyvas, ES padės pietinėms kaimyninėms šalims partnerėms rengti ir įgyvendinti ekonomines reformas (įskaitant prekybos ir investicijų reformas), kuriomis būtų užtikrinamas deramas užimtumas, visų pirma moterims ir jaunimui, ir remti gerai veikiantį socialinį dialogą visais lygmenimis.

Įgyvendinant Rytų partnerystę svarbiausiu prioritetu ir toliau bus politikos parama deramam darbui investuojant į žmones ir žmogiškojo kapitalo vystymą . ES taip pat sutelks viešojo sektoriaus ekspertines žinias, kad su šalimis partnerėmis dalytųsi geriausios praktikos pavyzdžiais ir metodais, pavyzdžiui, pasitelkdama TAIEX ir porinės veiklos vykdymo priemones, kurias įgyvendinant kartu dirba tikslinių šalių administratoriai ir jų kolegos iš ES valstybių narių.

Darbuotojų teisių laikymosi trečiosiose šalyse skatinimas yra esminė ES žmogaus teisių politikos dalis. Remdamasi įvairiomis šios srities priemonėmis, ES prireikus užtikrins, kad į dialogus žmogaus teisių klausimais su trečiosiomis šalimis, kuriose pažeidžiamos darbuotojų teisės, ir į tolesnį keitimąsi informacija, susijusia su žmogaus teisėmis, su trečiosiomis šalimis, įskaitant ES specialiojo įgaliotinio žmogaus teisių klausimais vykdomus informacijos mainus, būtų įtraukti darbuotojų teisių klausimai.

ES taip pat užtikrins veiksmingą 2021–2024 m. konkrečioms šalims skirtų žmogaus teisių ir demokratijos strategijų ir 2020–2024 m. veiksmų plano žmogaus teisių ir demokratijos srityje aspektų įgyvendinimą. Tai apims numatomą išsamią ES sistemą, skirtą JT verslo ir žmogaus teisių pagrindiniams principams įgyvendinti ir nacionaliniams veiksmų planams rengti ir įgyvendinti.

ES toliau skatins deramą darbą vykdydama finansavimo veiksmus, pavyzdžiui, įgyvendindama finansavimo operaciją (dotacijų ir paskolų derinimą ir garantijas) arba užtikrindama, kad vertinant, ar laikomasi žmogaus teisių, būtų atsižvelgiama į darbuotojų teises, nes tai būtų išankstinė makrofinansinės paramos teikimo sąlyga. Į būsimas makrofinansinės paramos programas prireikus bus įtrauktas deramas darbas, o su juo susijusias sąlygas bendrai nustatys Komisijos tarnybos ir EIVT.

Komisija bendradarbiaus su Europos rekonstrukcijos ir plėtros banku, siekdama skatinti jį reguliariai atnaujinti savo aplinkos ir socialinę politiką, kad ji būtų suderinta su ES ir tarptautiniais standartais dėl atsakomybės tiekimo grandinėje, įskaitant JT verslo ir žmogaus teisių pagrindinius principus. Be to, ES sieks užtikrinti, kad darbuotojų, dalyvaujančių įgyvendinant EIB finansuojamas schemas, teisės atitiktų EIB aplinkosaugos ir socialinius standartus.

Be to, kiti dvišaliai ir regioniniai susitarimai, pavyzdžiui, strateginiai ES partnerystės ir bendradarbiavimo susitarimai, taip pat dialogai įvairiais lygmenimis su trečiosiomis šalimis suteikia galimybę dalytis ES patirtimi darbo srityje. ES skatins įtraukti deramą darbą, įskaitant darbuotojų teises, į visus atitinkamus būsimus ar atnaujintus dvišalius ir regioninius susitarimus ir įvairiais lygmenimis vykdomus dialogus, įskaitant strateginius partnerystės ir bendradarbiavimo susitarimus ir visus komitetus, kurie įgyvendina atitinkamus dvišalius ir regioninius susitarimus, pavyzdžiui, jungtines komisijas ir teminius pakomitečius. Tai apima, pavyzdžiui, aukščiausiojo lygio susitikimus, ministrų susitikimus ir vyresniųjų pareigūnų susitikimus tokiuose forumuose kaip Azijos ir Europos susitikimas (ASEM).

Pagrindinės priemonės: -skatinti tarptautinių darbo standartų įtraukimą į laisvosios prekybos susitarimus ir nuostatas dėl vienašalių prekybos lengvatų; -užtikrinti deramą darbą visiems kaip vieną iš pagrindinių ES vystymosi politikos prioritetų ir toliau finansuoti veiksmus, kuriais skatinamas deramas darbas, be kita ko, įgyvendinant Europos komandos iniciatyvas; -skatinti Europos socialinių teisių ramsčio įgyvendinimą įgyvendinant ES plėtros politiką ir ekonominių reformų programas ir remti reformas, kuriomis užtikrinamas deramas užimtumas Europos kaimynystės ir plėtros regionuose; -skatinti darbuotojų teisių laikymąsi trečiosiose šalyse kaip esminę ES žmogaus teisių politikos dalį; -įtraukti deramo darbo ir darbuotojų teisių skatinimą į visus atitinkamus būsimus ar atnaujinamus dvišalius ir regioninius susitarimus ir dialogus.

3.3. ES dalyvavimas tarptautiniuose ir daugiašaliuose forumuose

ES remia su deramu darbu susijusių Jungtinių Tautų priemonių įgyvendinimą; ji taip pat pasisako už tai, kad deramo darbo klausimas būtų svarstomas ir plėtojamas JT forumuose, visų pirma įgyvendinant JT Darnaus vystymosi darbotvarkę iki 2030 m. ES sustiprino savo dalyvavimą JT žmogaus teisių forumuose ir su šalimis partnerėmis, siekdama aktyviai skatinti ir remti JT verslo ir žmogaus teisių pagrindinių principų įgyvendinimą pasaulyje. Atsižvelgdama į tai, ES teikia tinkamą paramą JT verslo ir žmogaus teisių darbo grupės vykdomam darbui ir aktyviai dalyvauja JT diskusijose dėl teisiškai privalomo verslo ir žmogaus teisių dokumento, siekdama propaguoti priemonę, kuria būtų galima veiksmingai stiprinti su verslu susijusių žmogaus teisių pažeidimų aukų apsaugą ir sukurti vienodesnes sąlygas pasaulio mastu. ES dės daugiau pastangų propaguodama deramo darbo darbotvarkę JT Socialinio vystymosi komisijoje ir aukšto lygio politiniame forume darnaus vystymosi srityje, atsižvelgdama į deramo darbo svarbą siekiant DVT, įskaitant 8-ąjį DVT, ir įgyvendinant darbotvarkę. Pagal JT neįgaliųjų teisių konvenciją (JTNTK), kurios šalis ji yra, ES visame pasaulyje gina ir neįgaliųjų teises, be kita ko, susijusias su darbu ir užimtumu. Komisija įsipareigojo reguliariai rengti struktūrinius dialogus metinėje JT neįgaliųjų teisių konvencijos šalių konferencijoje ir kituose esamuose daugiašaliuose forumuose bei stiprins bendradarbiavimą, daugiausia dėmesio skirdama prieinamumo ir užimtumo klausimams.

Be to, ES aktyviai prisideda prie Tarptautinės darbo organizacijos darbo standartų nustatymo, jų taikymo priežiūros ir jų įgyvendinimo skatinimo procesų. ES toliau stiprins glaudų bendradarbiavimą su TDO, remdamasi 2021 m. vėl pradėtu pasikeitimu raštais, visų pirma vykdydama bendrus veiksmus daugiašaliuose forumuose ir plėtodama dvišalį bei vystomąjį bendradarbiavimą, taip pat intensyviau keisdamasi informacija, teikdama pagalbą ir rengdama reguliarius aukšto lygio susitikimus. To tikslas – propaguoti pagrindinius principus ir teises darbe, taip pat kitus tarptautinius darbo standartus, visų pirma ratifikuojant ir veiksmingai įgyvendinant naujausias TDO konvencijas ir skatinant lyčių lygybę.

ES taip pat bendradarbiaus su TDO siekdama skatinti į žmogų orientuotą požiūrį ir teisingą perėjimą prie darbo ateities, atsižvelgdama į JT tvaraus vystymosi darbotvarkę iki 2030 m., 2008 m. TDO deklaraciją dėl socialinio teisingumo siekiant sąžiningos globalizacijos, minint TDO šimtąsias metines priimtą deklaraciją dėl darbo ateities, Europos socialinių teisių ramstį ir atitinkamas Europos ir tarptautines normas. Šiuo bendradarbiavimu taip pat siekiama skatinti socialinį dialogą ir įgyvendinti minimalią socialinę apsaugą bei deramas darbo sąlygas visiems, įskaitant darbuotojų saugą ir sveikatą. ES remia pastangas integruoti teisę į saugias ir sveikatai nekenksmingas darbo sąlygas į TDO pagrindinių principų ir teisių darbe sistemą. Komisija taip pat rems TDO darbą kuriant vertinimo sistemą, skirtą stebėti pažangą kuriant deramesnį darbo pasaulį.

ES remia Pasaulio prekybos organizacijos (PPO) reformą, kuria siekiama toliau prisidėti prie darnaus vystymosi ir integruoti socialinį globalizacijos aspektą, taip pat skatinti PPO svarstyti, kaip vykdant prekybą galėtų būti remiamas deramas darbas ir socialinis teisingumas. ES ragins PPO rengti analizę ir keistis patirtimi, be kita ko, aktyviau bendradarbiaujant su TDO, susijusia su: prekybos politikos indėliu į socialinį vystymąsi, tvirtesnės darbuotojų teisių apsaugos nauda augimui ir vystymuisi ir prekybos liberalizavimo nauda visiems darbuotojams ir nepalankioje padėtyje esančioms bendruomenėms.

Komisija taip pat aktyviai rems tolesnį tarptautinių finansų institucijų, TDO, JT ir PPO dialogą dėl jų politikos papildomumo ir nuoseklumo bei ekonomikos augimo, investicijų, prekybos ir deramo darbo tarpusavio priklausomybės.

Bendradarbiaudama su Ekonominio bendradarbiavimo ir plėtros organizacija (EBPO), ES remia tarptautinių atsakingo verslo standartų skatinimą ir įgyvendinimą, kad įmonėms būtų sudaromos palankesnės sąlygos prisidėti prie deramo darbo. ES finansuoja EBPO programas, be kita ko, susijusias su atsakingo verslo pasaulinėse tiekimo grandinėse skatinimu, ir toliau skatins deramo darbo įtraukimą į EBPO veiklą, susijusią su atsakingu verslu, ir EBPO vystymosi centro veiklą.